CELEX: 32015D1500
Language: hu
Date: 2015-09-07 00:00:00
Title: A Bizottság (EU) 2015/1500 végrehajtási határozata (2015. szeptember 7.) a bőrcsomósodáskór görögországi előfordulásával összefüggő egyes ideiglenes védintézkedésekről és az (EU) 2015/1423 végrehajtási határozat hatályon kívül helyezéséről (az értesítés a C(2015) 6221. számú dokumentummal történt) (EGT-vonatkozású szöveg)

8.9.2015   
            
            
               HU
            
            
               Az Európai Unió Hivatalos Lapja
            
            
               L 234/19
            
         A BIZOTTSÁG (EU) 2015/1500 VÉGREHAJTÁSI HATÁROZATA
   (2015. szeptember 7.)
   a bőrcsomósodáskór görögországi előfordulásával összefüggő egyes ideiglenes védintézkedésekről és az (EU) 2015/1423 végrehajtási határozat hatályon kívül helyezéséről
   
      
         (az értesítés a C(2015) 6221. számú dokumentummal történt)
      
   
   (Csak a görög nyelvű szöveg hiteles)
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a belső piac megvalósításának céljával a Közösségen belüli kereskedelemben alkalmazható állat-egészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére,
   tekintettel az egyes élőállatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére,
   tekintettel az emberi fogyasztásra szánt állati eredetű termékek termelésére, feldolgozására, forgalmazására és behozatalára irányadó állat-egészségügyi szabályok megállapításáról szóló, 2002. december 16-i 2002/99/EK tanácsi irányelvre (3) és különösen annak 4. cikke (3) bekezdésére,
   mivel:
   
               (1)
            
            
               A bőrcsomósodáskór a szarvasmarhaféléket sújtó, vektorok által terjesztett, súlyos veszteségeket okozó vírusos megbetegedés, amely elsősorban a betegségre fogékony élő állatok és a belőlük származó termékek mozgása és kereskedelme útján gyorsan el tud terjedni. Mivel a bőrcsomósodáskór az emberre nem fertőző, e betegségnek nincs közegészségügyi jelentősége.
            
         
               (2)
            
            
               A 92/119/EGK tanácsi irányelv (4) általános intézkedéseket határoz meg az egyes állatbetegségek, köztük a bőrcsomósodáskór elleni védekezés céljára. Idetartoznak a bőrcsomósodáskór valamely gazdaságban való megjelenésének gyanúja és megállapítása esetén végrehajtandó intézkedések, a korlátozás alá vont körzetekben meghozandó intézkedések, valamint a betegség sikeres megfékezésére irányuló kiegészítő intézkedések is.
            
         
               (3)
            
            
               A görög hatóságok 2015. augusztus 20-án bejelentették a Bizottságnak, hogy Görögország Évrosz regionális egységében található Féresz területén két alkalommal is észleltek bőrcsomósodáskórt szarvasmarhatelepeken, melyekben mintegy 200 szarvasmarhát tartanak. Ez a bőrcsomósodáskór első előfordulása volt az Unióban.
            
         
               (4)
            
            
               Görögország alkalmazta a 92/119/EGK irányelvben előírt intézkedéseket, azaz az irányelv 10. cikkének megfelelően védő- és megfigyelési körzeteket alakított ki a betegség megjelenésének helye körül.
            
         
               (5)
            
            
               A bőrcsomósodáskór Görögország más területeire és más tagállamokra való továbbterjedésének kockázatát ellenőrzés alatt kell tartani, mely kockázat különösen az élő szarvasmarhafélékkel és azok szaporítóanyagával folytatott kereskedelem, az egyes kérődző vadak mozgása és a szarvasmarhafélékből származó egyes termékek forgalomba hozatala révén áll fenn.
            
         
               (6)
            
            
               Annak érdekében, hogy a betegség ne terjedjen tovább Görögország más területeire, sem más tagállamokra és harmadik országokra, a Bizottság elfogadta az (EU) 2015/1423 végrehajtási határozatot (5), amelyben ideiglenes védintézkedéseket írt elő, és megtiltotta az Évrosz regionális egységéből származó szarvasmarhafélék és szarvasmarhasperma elszállítását, csakúgy mint az ugyanonnan származó egyes állati eredetű termékek forgalomba hozatalát.
            
         
               (7)
            
            
               A görögországi járványügyi helyzettel kapcsolatos további információk birtokában most lehetőség nyílik ezen intézkedések kockázatcsökkentő intézkedések alkalmazásával való kiegészítésére.
            
         
               (8)
            
            
               E határozatban a már hatályos jogszabályokban, jelesül a 92/119/EGK irányelv 2. cikkében, a 64/432/EGK irányelv (6) 2. cikkében, valamint a 92/65/EGK tanácsi irányelv (7) 2. cikkében megadott fogalommeghatározások szerepelnek. Néhány új kifejezés azonban kimondottan e határozat alkalmazásában kerül bevezetésre és használatra, ezeket tehát ebben a jogszabályban kell meghatározni.
            
         
               (9)
            
            
               Meg kell határozni, hogy melyek Görögország területének azon részei, amelyek mentesek a bőrcsomósodáskórtól, és nem képezik sem a 92/119/EGK irányelv szerinti, sem e határozat szerinti korlátozások tárgyát. Figyelemmel a betegség terjedési kockázatának szintjére, indokolt külön mellékletben megállapítani az adott korlátozás alá vont körzetet. E körzet földrajzi határainak megállapításához figyelembe kell venni a fertőzött gazdasággal való lehetséges érintkezések és a vektorok lehetséges szerepének nyomon követése révén feltárt kockázatokat és eredményeket, valamint azt, hogy a gyakorlatban elégséges mértékben ellenőrizni lehet-e az állatok és a termékek mozgását. E körzetnek magában kell foglalnia a 92/119/EGK irányelvnek megfelelően létrehozott védő- és megfigyelési körzeteket. A görög hatóságok által megadott információk alapján a görögországi Évrosz regionális egység teljes területét korlátozás alá vont körzetnek kell tekinteni.
            
         
               (10)
            
            
               Elő kell írni bizonyos korlátozásokat a fogékony fajokba tartozó állatok és azok szaporítóanyagainak ebből a korlátozás alá vont körzetből való elszállítására, valamint az e körzetből származó egyes állati eredetű termékek és állati melléktermékek forgalomba hozatalára vonatkozóan is.
            
         
               (11)
            
            
               A bőrcsomósodáskór megjelenésének esetén a 92/119/EGK irányelv 19. cikke lehetővé teszi a betegség elleni vakcinázást. Jelenleg a bőrcsomósodáskór elleni vakcinázás tilos Görögországban. Görögország azonban jelezte, hogy a bőrcsomósodáskór ellen vészvakcinázást kíván elrendelni. Annak a kockázata ugyanis, hogy a vakcinázott állatok és az azokból készült termékek révén továbbterjedhet a betegség, eltér a nem vakcinázott állatok általi terjedés kockázatától. Ezért ezekkel a kockázatokkal külön kell foglalkozni, és nem képezik e határozat tárgyát.
            
         
               (12)
            
            
               A bőrcsomósodáskór terjedési kockázatát illetően a különféle áruk más és más kockázati szinttel járnak. Amint azt az Európai Élelmiszerbiztonsági Hatóság (EFSA) a bőrcsomósodáskórról szóló szakvéleményében (8) megállapította, az élő szarvasmarhafélék, valamint a fertőzött szarvasmarhafélék spermájának, kezeletlen nyersbőrének és irhájának mozgása az expozíció tekintetében nagyobb kockázattal jár, mint az egyéb termékeké, így pl. a szarvasmarhafélékből származó tej és tejtermékek, kezelt nyersbőr és irha vagy friss hús, előkészített hús és húskészítmények mozgása, melyeknek a betegség átvitelében betöltött esetleges szerepét nem támasztja alá tudományos vagy kísérleti úton nyert bizonyíték. Ebben a határozatban tehát kiegyensúlyozott és a kockázatokhoz mérten arányos intézkedéseket kell előírni.
            
         
               (13)
            
            
               Az Évrosz regionális egységéből származó élő szarvasmarhafélék mozgására vonatkozó tilalmat fenn kell tartani a betegség terjedésének megakadályozása érdekében. Az EFSA bőrcsomósodáskórról szóló szakvéleménye és az Állat-egészségügyi Világszervezet (OIE) szerint a vadon élő állatok, azaz bizonyos egzotikus kérődző vadak szerepet játszhatnak a betegség átvitelében, különösen Afrikában, ahol ez endémiás betegség. Ezért néhány megelőző intézkedést a kérődző vadak vonatkozásában is be kell vezetni. Uniós jogszabályokban meghatározott részletesebb szabályok hiányában az OIE Szárazföldi Állatok Egészségügyi Kódexében (9) az ilyen mozgásokkal kapcsolatban megállapított megfelelő nemzetközi szabványokat kell alkalmazni erre a célra.
            
         
               (14)
            
            
               Mivel Görögország felmentést kért az alól, hogy be kelljen tiltania a közvetlenül levágásra szánt szarvasmarhaféléknek a korlátozás alá vont körzetnek a védő- és megfigyelési körzeteken kívül eső részeiben található gazdaságokból történő elszállítását, és erről a felmentésről az OIE Szárazföldi Állatok Egészségügyi Kódexének 11.11.5. cikke is rendelkezik, indokolt az ilyen szállítmányok elszállításának engedélyezése bizonyos feltételek mellett.
            
         
               (15)
            
            
               Hasonlóképpen nem lehet kizárni a betegségnek a szarvasmarhafélék spermája és embriói általi átvitelét sem. Ezért ezen árukat illetően is be kell vezetni bizonyos védintézkedéseket. Uniós szabványok hiányában e tekintetben az EFSA bőrcsomósodáskórról szóló szakvéleményét és az OIE Szárazföldi Állatok Egészségügyi Kódexének idevágó ajánlásait kell követni.
            
         
               (16)
            
            
               Az EFSA bőrcsomósodáskórról szóló szakvéleménye szerint kísérleti úton bizonyított, hogy a bőrcsomósodáskór vírusa a spermával (természetes fedeztetés vagy mesterséges megtermékenyítés útján) átvihető, és a vírust izolálták is a kísérleti úton megfertőzött bikák spermájából. A korlátozás alá vont körzetből származó szarvasmarhafélék spermájának gyűjtését és felhasználását meg kell tehát tiltani.
            
         
               (17)
            
            
               Az OIE Szárazföldi Állatok Egészségügyi Kódexének 4.7.14. cikke szerint a bőrcsomósodáskórt a Nemzetközi Embrióátültetési Társaság kézikönyvének megfelelően a 4. kategóriájú betegségek vagy kórokozók közé sorolták; az ilyen betegségekkel vagy kórokozókkal kapcsolatban elvégzett vagy folyamatban lévő tanulmányok vagy arra utalnak, hogy egyelőre nem lehet megállapítani az átviteli kockázat szintjét, vagy pedig arra, hogy az embriótranszfer általi átvitel kockázata akkor sem elhanyagolható, ha az embriók kezelése a kinyerés és az átültetés között a kézikönyvnek megfelelően történt. A korlátozás alá vont körzetből származó szarvasmarhafélék embrióinak kinyerését és felhasználását meg kell tehát tiltani.
            
         
               (18)
            
            
               A vírus friss húsból, előkészített húsból vagy húskészítményekből a fogékony állatokra történő átvitelét nem támasztja alá tudományos vagy kísérleti úton nyert bizonyíték. Noha az EFSA a bőrcsomósodáskórról szóló szakvéleményében jelezte, hogy a vírus a friss húsban meghatározatlan ideig képes a túlélésre, a kérődzőknek kérődzőkből származó fehérjékkel való takarmányozására vonatkozó uniós tilalomnak köszönhetően ki van zárva az esetleges vírus orális átvitelének egyébként is valószínűtlen lehetősége. A betegség terjedési kockázatát kiküszöbölendő, az Évrosz regionális egységből származó szarvasmarhafélékből előállított friss hús, előkészített hús és húskészítmények forgalomba hozatalát célszerű csak abban az esetben engedélyezni, ha a friss húst olyan szarvasmarhaféléből nyerték, amelyet a korlátozás alá vont körzetnek a létrehozott védő- és megfigyelési körzeteken kívül eső részében található, betegségtől mentes gazdaságban tartottak. Az ilyen hús forgalomba hozatala csak Görögország területén megengedett.
            
         
               (19)
            
            
               Emellett bizonyos feltételek mellett engedélyezni lehet a friss hús, az előkészített hús és a húskészítmények azon szállítmányainak elszállítását, amelyeket a korlátozás alá vont körzeten kívül tartott, de a korlátozás alá vont körzetnek a létrehozott védő- és megfigyelési körzeteken kívül eső részében található létesítményekben feldolgozott állatokból nyert friss húsból állítottak elő.
            
         
               (20)
            
            
               A takarmányként használt kolosztrum, tej és tejtermékek fontos szerepet tölthetnek be a betegség terjedésében, különösen akkor, ha a kolosztrumot, a tejet és a tejtermékeket nem vetették alá megfelelő hőkezelésnek vagy savanyításnak a vírus inaktiválása érdekében.
            
         
               (21)
            
            
               Görögország felmentést kért az emberi fogyasztásra szánt pasztőrözött tej és tejtermékek olyan létesítményekből történő elszállításának tilalma alól, amelyek a korlátozás alá vont körzetnek a létrehozott védő- és megfigyelési körzeteken kívül eső részében találhatók. Mivel az EFSA az állatok tovább nem kezelt, kész tejtermékekkel történő takarmányozásának állat-egészségügyi kockázatáról szóló szakvéleményében (10) pontosabban leír néhány olyan módszert, amellyel csökkenteni lehet a bőrcsomósodáskór tej és tejtermékek révén történő terjedésének kockázatát, bizonyos feltételek mellett engedélyezhető az emberi fogyasztásra szánt tej és tejtermékek szállítmányainak elszállítása.
            
         
               (22)
            
            
               A 142/2011/EU bizottsági rendelet (11) megállapítja az 1069/2009/EK európai parlamenti és tanácsi rendelet (12) végrehajtására vonatkozó szabályokat, köztük az állati melléktermékek és a belőlük származó termékek biztonságos feldolgozását szabályozó követelményeket. A bőrcsomósodáskór terjedésének megelőzése érdekében a feldolgozatlan állati melléktermékek forgalomba hozatalát be kell tiltani. Az ebben a határozatban a feldolgozott állati melléktermékekre vonatkozó hivatkozást a 142/2011/EU rendeletben megállapított állat-egészségügyi szabványokra való hivatkozásként kell érteni.
            
         
               (23)
            
            
               Az e határozatban előírt rendelkezések az (EU) 2015/1423 végrehajtási határozatban a bőrcsomósodáskór görögországi előfordulásával összefüggésben előírt ideiglenes védintézkedések helyébe lépnek. Az említett határozatot ennek megfelelően hatályon kívül kell helyezni.
            
         
               (24)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Tárgy és hatály
   (1)   Ez a határozat állat-egészségügyi ellenőrzési védintézkedéseket állapít meg a bőrcsomósodáskór tekintetében, amelynek megjelenése Görögországban megerősítést nyert.
   (2)   Amennyiben ellentmondás van az e határozatban előírt intézkedések és a Görögország által a 92/119/EGK irányelv keretében elfogadott intézkedések között, e határozat rendelkezései alkalmazandók.
   (3)   A 4., az 5., a 6. és a 7. cikk szerinti mentességek nem alkalmazandók a bőrcsomósodáskór ellen vakcinázott szarvasmarhafélékre és a belőlük származó termékekre.
   2. cikk
   Fogalommeghatározások
   E határozat alkalmazásában:
   a)   „szarvasmarhafélék”: a Bos taurus, a Bos indicus, a Bison bison és a Bubalus bubalis fajhoz tartozó patás állatok;
   b)   „korlátozás alá vont körzet”: valamely tagállam területének az e határozat mellékletében felsorolt része, amely magában foglalja azt a területet, amelyen a bőrcsomósodáskór előfordulása megerősítést nyert, valamint minden, a 92/119/EGK irányelv 10. cikkének megfelelően létrehozott védő- és megfigyelési körzetet.
   3. cikk
   Egyes állatok és a belőlük származó sperma és embriók forgalmának és szállításának, valamint bizonyos állati eredetű termékek és állati melléktermékek forgalomba hozatalának tilalma
   (1)   Görögország megtiltja a következő áruknak a korlátozás alá vont körzetből Görögország más részeibe, más tagállamokba és harmadik országokba történő szállítását:
   
               a)
            
            
               élő szarvasmarhafélék és fogságban élő kérődző vadak;
            
         
               b)
            
            
               a szarvasmarhafélék spermája, petesejtjei és embriói.
            
         (2)   Görögország megtiltja a korlátozás alá vont körzetben tartott, illetve elejtett szarvasmarhafélékből vagy kérődző vadakból származó következő áruknak a korlátozás alá vont körzeten kívül történő forgalomba hozatalát:
   
               a)
            
            
               friss hús, valamint az ilyen friss hús felhasználásával készült előkészített hús és húskészítmények;
            
         
               b)
            
            
               szarvasmarhafélékből származó kolosztrum, tej és tejtermékek;
            
         
               c)
            
            
               szarvasmarhafélékből és kérődző vadakból származó friss nyersbőr és irha, a d) pontban említettek kivételével;
            
         
               d)
            
            
               szarvasmarhafélékből és kérődző vadakból származó feldolgozatlan állati melléktermékek, kivéve, ha azokat valamely, az 1069/2009/EK rendeletnek megfelelően jóváhagyott, Görögország területén található létesítményben az illetékes hatóság felügyelete mellett történő ártalmatlanításra vagy feldolgozásra szánják és e célból ilyen létesítménybe továbbítják.
            
         4. cikk
   Mentesség a szarvasmarhafélék és a fogságban élő kérődző vadak közvetlenül levágásra történő szállítására, valamint az ilyen állatokból származó friss hús, előkészített hús és húskészítmények szállítására vonatkozó tilalom alól
   (1)   A 3. cikk (1) bekezdésének a) pontjában előírt tilalomtól eltérve az illetékes hatóság engedélyezheti, hogy a szarvasmarhaféléket és a fogságban élő kérődző vadakat a korlátozás alá vont körzetnek a védő- és megfigyelési körzeteken kívüli részében található gazdaságokból Görögország más részeiben található vágóhidakra szállítsák, feltéve, hogy:
   
               a)
            
            
               az állatok születésük óta vagy az előző 28 nap során olyan gazdaságban tartózkodtak, amelyre vonatkozóan a szóban forgó időszakban nem jelentették hivatalosan a bőrcsomósodáskór előfordulását;
            
         
               b)
            
            
               az állatokat a berakodáskor klinikailag megvizsgálták, és azok a bőrcsomósodáskór egyetlen klinikai tünetét sem mutatták;
            
         
               c)
            
            
               az állatokat közvetlenül, megállás és kirakodás nélkül elszállítják a vágóhídra azonnali levágásra;
            
         
               d)
            
            
               a szóban forgó állatok levágását végző vágóhidat az illetékes hatóság jelöli ki;
            
         
               e)
            
            
               a szállításért felelős illetékes hatóság köteles tájékoztatni a vágóhídért felelős illetékes hatóságot a szarvasmarhafélék elküldése iránti szándékról, ez utóbbi hatóság pedig értesíti a szállításért felelős illetékes hatóságot az állatok megérkezéséről;
            
         
               f)
            
            
               a vágóhídra való megérkezésükkor ezeket az állatokat a többi állattól elkülönítve tartják és vágják le, és a levágásra a megérkezéstől számított 36 órán belül sor kerül.
            
         (2)   A szarvasmarhaféléknek és a fogságban élő kérődző vadaknak az (1) bekezdéssel összhangban történő szállítására csak akkor kerülhet sor, ha teljesülnek a következő feltételek:
   
               a)
            
            
               a szállítóeszközt a 9. cikkben foglaltak szerint megfelelően megtisztították és fertőtlenítették az ilyen állatok berakodása előtt és után;
            
         
               b)
            
            
               a szállítás előtt és alatt az állatok védve vannak a kórokozót átvivő rovaroktól.
            
         (3)   Az illetékes hatóság köteles biztosítani, hogy a szóban forgó állatokból származó friss hús, előkészített hús és húskészítmények forgalomba hozatalára az 5., illetve a 6. cikkben előírt követelményeknek megfelelően kerüljön sor.
   5. cikk
   Mentesség a szarvasmarhafélékből és a kérődző vadakból származó friss hús és előkészített hús forgalomba hozatalára vonatkozó tilalom alól
   (1)   A 3. cikk (2) bekezdésének a) pontjában előírt tilalomtól eltérve az illetékes hatóság engedélyezheti a korlátozás alá vont körzetnek a védő- és megfigyelési körzeteken kívüli részéből származó szarvasmarhafélék és kérődző vadak friss húsát – a vágási melléktermékek és a belsőségek, valamint a friss nyersbőr és irha kivételével – és az ilyen húsból készült előkészített húst tartalmazó szállítmányok forgalomba hozatalát, feltéve, hogy a friss hús és az előkészített hús olyan állatból származik, amelyet:
   
               a)
            
            
               a korlátozás alá vont körzet olyan gazdaságában tartottak, amelyre nem vonatkoztak a 92/119/EGK irányelv szerinti korlátozások; vagy
            
         
               b)
            
            
               2015. augusztus 21. előtt vágtak le.
            
         Az illetékes hatóság köteles biztosítani, hogy az e bekezdésben említett szállítmányokat ne szállítsák másik tagállamba vagy harmadik országokba.
   (2)   Az illetékes hatóság csak a korlátozás alá vont körzeten kívül tartott és levágott szarvasmarhafélékből származó friss húst és ilyen húsból készült előkészített húst tartalmazó szállítmányok esetében engedélyezheti a más tagállamba való szállítást, azzal a feltétellel, hogy a szállítmányt egy, az alábbi tanúsítványt tartalmazó hatósági igazolás kíséri:
   
      „A bőrcsomósodáskór görögországi előfordulásával összefüggő egyes védintézkedésekről szóló, 2015. szeptember 7-i (EU) 2015/1500 [C(2015) 6221] bizottsági végrehajtási határozatnak megfelelő friss hús vagy előkészített hús”.
   
   6. cikk
   Mentesség a szarvasmarhafélékből és a kérődző vadakból származó húsból készült vagy azt tartalmazó húskészítmények forgalomba hozatalára vonatkozó tilalom alól
   (1)   A 3. cikk (2) bekezdésének a) pontjában előírt tilalomtól eltérve az illetékes hatóság engedélyezheti a korlátozás alá vont körzetnek a védő- és megfigyelési körzeteken kívüli részéből származó szarvasmarhafélék és kérődző vadak friss húsából készült húskészítményeket tartalmazó szállítmányok forgalomba hozatalát, feltéve, hogy a friss hús olyan állatból származik, amelyet:
   
               a)
            
            
               a korlátozás alá vont körzet olyan gazdaságában tartottak, amelyre nem vonatkoztak a 92/119/EGK irányelv szerinti korlátozások; vagy
            
         
               b)
            
            
               2015. augusztus 21. előtt vágtak le; vagy
            
         
               c)
            
            
               a korlátozás alá vont körzeten kívül tartottak és vágtak le.
            
         (2)   Az illetékes hatóság kizárólag Görögország területén engedélyezheti az (1) bekezdésben említett és az ugyanazon bekezdés a) és b) pontja szerinti feltételeknek megfelelő húskészítmények forgalomba hozatalát, azzal a feltétellel, hogy a húskészítményeket olyan nem specifikus kezelésnek vetették alá, amely biztosítja, hogy a húskészítmények vágási felülete már nem mutatja a friss hús jellemzőit.
   Az illetékes hatóság köteles biztosítani, hogy az e bekezdésben említett szállítmányokat ne szállítsák másik tagállamba vagy harmadik országokba.
   (3)   Az illetékes hatóság csak akkor engedélyezheti az (1) bekezdés a) és b) pontjában említett szállítmányok másik tagállamba történő szállítását, ha a húskészítményeket hermetikusan zárt tartályban specifikus kezelésnek vetették alá hármas vagy annál nagyobb Fo érték eléréséig, és ha a szállítmányokat az alábbi tanúsítványt tartalmazó hatósági igazolás kíséri:
   
      „A bőrcsomósodáskór görögországi előfordulásával összefüggő egyes védintézkedésekről szóló, 2015. szeptember 7-i (EU) 2015/1500 [C(2015) 6221] bizottsági végrehajtási határozatnak megfelelő húskészítmények”.
   
   (4)   Az illetékes hatóság csak akkor engedélyezheti az (1) bekezdés c) pontjában említett húskészítményeket tartalmazó szállítmányok más tagállamokba történő szállítását, ha a húskészítményeket olyan nem specifikus kezelésnek vetették alá, amely biztosítja, hogy a húskészítmények vágási felülete már nem mutatja a friss hús jellemzőit, és ha a szállítmányokat az alábbi tanúsítványt tartalmazó hatósági igazolás kíséri:
   
      „A bőrcsomósodáskór görögországi előfordulásával összefüggő egyes védintézkedésekről szóló, 2015. szeptember 7-i (EU) 2015/1500 [C(2015) 6221]] bizottsági végrehajtási határozatnak megfelelő húskészítmények”.
   
   7. cikk
   Mentesség a tej és a tejtermékek szállítására és forgalomba hozatalára vonatkozó tilalom alól
   (1)   A 3. cikk (2) bekezdésének b) pontjában előírt tilalom alól eltérve az illetékes hatóság engedélyezheti a korlátozás alá vont körzetnek a védő- és megfigyelési körzeteken kívüli részében található szarvasmarhafélék emberi fogyasztásra szánt tejének és az ilyen tejből készült tejtermékeknek a forgalomba hozatalát, feltéve, hogy a tejet és a tejtermékeket alávetették a 2003/85/EK tanácsi irányelv (13) IX. melléklete A. részének 1.1–1.5. pontjában ismertetett kezelések valamelyikének.
   (2)   Az illetékes hatóság csak akkor engedélyezheti az (1) bekezdésben említett tej- és a tejtermékszállítmányok másik tagállamba történő szállítását, ha a szállítmányokat az alábbi tanúsítványt tartalmazó hatósági igazolás kíséri:
   
      „A bőrcsomósodáskór görögországi előfordulásával összefüggő egyes védintézkedésekről szóló, 2015. szeptember 7-i (EU) 2015/1500 [C(2015) 6221] bizottsági végrehajtási határozatnak megfelelő tej és tejtermékek”.
   
   8. cikk
   Az 5. cikk (1) bekezdésében, illetve a 6. cikk (2) bekezdésében említett friss húsra, előkészített húsra és húskészítményre vonatkozó különleges állat-egészségügyi jelölés
   Görögország biztosítja, hogy az 5. cikk (1) bekezdésében, illetve a 6. cikk (2) bekezdésében említett friss húst, előkészített húst és húskészítményeket különleges állat-egészségügyi jelöléssel lássák el, amely nem ovális és nem téveszthető össze a következőkkel:
   
               a)
            
            
               a 854/2004/EK európai parlamenti és tanácsi rendelet (14) I. melléklete I. szakaszának III. fejezetében a friss húsra vonatkozóan előírt állat-egészségügyi jelölés;
            
         
               b)
            
            
               a 853/2004/EK európai parlamenti és tanácsi rendelet (15) II. mellékletének I. szakaszában a szarvasmarhafélék húsából készült vagy azt tartalmazó előkészített húsra és hústermékekre vonatkozóan előírt azonosító jelölés.
            
         9. cikk
   A szállítójárművekkel, a tisztítással és a fertőtlenítéssel kapcsolatos követelmények
   (1)   Az illetékes hatóság köteles biztosítani, hogy minden olyan jármű esetében, amely érintkezésbe került a fertőzésre fogékony fajokkal a korlátozás alá vont körzetben, és a szóban forgó körzet elhagyására készül, a jármű üzemben tartója vagy vezetője bizonyítékot szolgáltasson arra vonatkozóan, hogy az állatokkal való legutolsó érintkezés óta a járművet megtisztították és fertőtlenítették, és ezáltal inaktiválták a bőrcsomósodáskórt okozó vírust.
   (2)   Az illetékes hatóságnak meg kell határoznia, hogy az állatszállító jármű üzemben tartójának vagy vezetőjének mely információkat kell benyújtania annak igazolására, hogy az előírt fertőtlenítés megtörtént.
   10. cikk
   Tájékoztatási követelmények
   Görögország a Növények, Állatok, Élelmiszerek és Takarmányok Állandó Bizottsága keretében tájékoztatja a Bizottságot és a többi tagállamot a bőrcsomósodáskórra vonatkozóan a korlátozás alá vont körzetben folytatott megfigyelési tevékenység eredményeiről.
   11. cikk
   Hatályon kívül helyezés
   Az (EU) 2015/1423 végrehajtási határozat hatályát veszti.
   12. cikk
   Alkalmazás
   Ezt a határozatot 2015. október 30-ig kell alkalmazni.
   13. cikk
   Címzettek
   Ennek a határozatnak a Görög Köztársaság a címzettje.
   
      Kelt Brüsszelben, 2015. szeptember 7-én.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 395., 1989.12.30., 13. o.
   
   
      (2)  HL L 224., 1990.8.18., 29. o.
   
   
      (3)  HL L 18., 2003.1.23., 11. o.
   
   
      (4)  A Tanács 1992. december 17-i 92/119/EGK irányelve az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről (HL L 62., 1993.3.15., 69. o.).
   
      (5)  A Bizottság 2015. augusztus 21-i (EU) 2015/1423 végrehajtási határozata a bőrcsomósodáskór görögországi előfordulásával összefüggő egyes ideiglenes védintézkedésekről (HL L 222., 2015.8.25., 7. o.).
   
      (6)  A Tanács 1964. június 26-i 64/432/EGK irányelve a szarvasmarhafélék és a sertések Közösségen belüli kereskedelmét érintő állat-egészségügyi problémákról (HL 121., 1964.7.29., 1977/64. o.).
   
      (7)  A Tanács 1992. július 13-i 92/65/EGK irányelve a 90/425/EGK irányelv A. mellékletének I. pontjában felsorolt külön közösségi szabályokban megállapított állat-egészségügyi követelmények hatálya alá nem tartozó állatok, spermák, petesejtek és embriók Közösségen belüli kereskedelmére és a Közösségbe történő behozatalára irányadó állat-egészségügyi követelmények megállapításáról (HL L 268., 1992.9.14., 54. o.).
   
      (8)  EFSA Journal 2015;13(1):3986 [73. o.].
   
      (9)  24. kiadás, 2015.
   
      (10)  EFSA Journal (2006) 347, 1. o.
   
      (11)  A Bizottság 2011. február 25-i 142/2011/EU rendelete a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról szóló 1069/2009/EK európai parlamenti és tanácsi rendelet végrehajtásáról, valamint a 97/78/EK tanácsi irányelvnek az egyes minták és tételek határon történő állat-egészségügyi ellenőrzése alóli, az irányelv szerinti mentesítése tekintetében történő végrehajtásáról (HL L 54., 2011.2.26., 1. o.).
   
      (12)  Az Európai Parlament és a Tanács 1069/2009/EK rendelete (2009. október 21.) a nem emberi fogyasztásra szánt állati melléktermékekre és a belőlük származó termékekre vonatkozó egészségügyi szabályok megállapításáról és az 1774/2002/EK rendelet hatályon kívül helyezéséről (állati melléktermékekre vonatkozó rendelet) (HL L 300., 2009.11.14., 1. o.).
   
      (13)  A Tanács 2003. szeptember 29-i 2003/85/EK irányelve a ragadós száj- és körömfájás elleni védekezésre irányuló közösségi intézkedésekről, valamint a 85/511/EGK irányelv és a 89/531/EGK és a 91/665/EGK határozat hatályon kívül helyezéséről és a 92/46/EGK irányelv módosításáról (HL L 306., 2003.11.22., 1. o.).
   
      (14)  Az Európai Parlament és a Tanács 854/2004/EK rendelete (2004. április 29.) az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról (HL L 139., 2004.4.30., 206. o.).
   
      (15)  Az Európai Parlament és a Tanács 853/2004/EK rendelete (2004. április 29.) az állati eredetű élelmiszerek különleges higiéniai szabályainak megállapításáról (HL L 139., 2004.4.30., 55. o.).
   
      MELLÉKLET
      
         Görögország:
      
      Görögország következő regionális egységei:
      
                  —
               
               
                  Évrosz regionális egység